Robin Hood

Elevbrev

Hej

Lige om lidt skal du besøge os på Folketeatret i København og se en teaterforestilling. Forestillingen hedder *Robin Hood* og er skrevet af Ken Ludwig.

Du kender måske allerede historien om Robin Hood og har set Disney-versionen, hvor Robin Hood er en ræv. I vores version er alle de medvirkende mennesker. de er iført flotte kostumer og spiller på en scene, hvor der er bygget det, du sikkert kender som en kulisse fra filmverdenen, men som vi på teatret kalder en scenografi. Det hele kommer til at minde om et eventyr med otte skuespillere og tre musikere på scenen, som alle har lært hele historien og deres rolle udenad!

Historien om Robin Hood handler om en ung mand, som begynder at stjæle fra de rige og give til de fattige, fordi han oplever, hvor stor forskel der er på, hvordan rige og fattige lever, og at de fattige bliver behandlet uretfærdigt. Og som den gode fortælling, teaterstykket er, handler det selvfølgelig også om at kæmpe for det, man tror på, om kærlighed og om venskab.

Vi glæder os til at få besøg af dig!

Kærlige hilsner

Ingrid Alering, daglig leder for Folketeatret│b&u